Sólbjørg Jakobsen (LA), 2025-02-25:
Mange tak.
Som jeg sagde indledningsvis i vores begrundelse, håbede vi faktisk på, at regeringen ville leve op til Socialdemokratiets valgløfte om et regelstop.
Det er det, det her forslag går ud på.
Det er ikke engang en regelformindskning.
Det er: en regel ind, en ud.
Altså, vi har det selv i vores politiske programmer, hvor det er to ud for hver gang, men vi ved jo også godt, at i politik skal man nogle gange forsøge at nå et stykke hen ad vejen, og det håbede vi med det her.
Det lyder desværre ikke til, at der er opbakning, men begrundelsen for det er rigtig god.
Det er, at vi jo er i gang, og at der allerede er igangsat en masse, der skal sørge for afbureaukratisering.
Det er gode ambitioner, særlig når det kommer oven på en regeringsperiode, hvor man har ladet mængden af både statslige regler og statslige bureaukrater vokse helt uhæmmet.
I Liberal Alliance glædede vi os til, at den ambition skulle omsættes til virkelighed, men når vi har spurgt til, hvordan det går med at indføre det her statslige regelstop, så svarer regeringen nu: Det er slet ikke sådan et arbejde, vi skal have; vi har snakket lidt med kommunerne om, at de skal ansætte nogle færre bureaukrater, men vi måler ikke på det, og det er så det; og det er noget med nogle andre love, vi har tænkt at vi vil fjerne.
Vi er også med i den lovgivning, der er, om de 1.000 medarbejdere, man gerne vil have nedbragt det med.
Vi er fuldstændig enige, men vi har noteret os, at selv om det er gode delelementer, så er det her overhovedet ikke nok, og det er overhovedet ikke det vedvarende fokus, vi skal have.
Det er jo omsonst at understrege, at man faktisk løb en tur i mandags, men at man faktisk kun har spist kage lige siden til morgen, middag og aften, og at man så forventer, at man taber sig.
Det gør man formentlig ikke, og regeringens tilgang, hvor den stolt bryster sig af enkeltdele, men dropper at have fokus på helheden, gør, at vi ikke har skabt de nødvendige resultater.
Jeg skal gerne give regeringen, som består af både blå og røde partier lige nu, at det er der ikke nogen tidligere regering, der kan bryste sig af, siden man begyndte at have de ambitioner.
Det anerkender vi også gerne.
Vi ved godt blandt forslagsstillerne, at vi ikke kommer til at mødes helt med regeringen om, hvor langt vi skal gå med afbureaukratiseringen, men det her ambitionsniveau er egentlig også bare, at vi lader være med at lade stigningen fortsætte.
Hvis vi kigger på, hvornår vi startede med at ville afbureaukratisere, så fremlagde Poul Schlüter i 1982 »Operation regelsanering«.
Den blev fulgt op af Poul Nyrup Rasmussens kamp mod bøvlet fra 1995.
Så kom Anders Fogh Rasmussens kampagne mod Systemdanmark, Lars Løkke Rasmussen kom med en plan for statslig afbureaukratisering, Helle Thorning-Schmidt har haft Virksomhedsforum for enklere regler, Lars Løkke Rasmussen har haft »Færre regler og mindre bureaukrati«, og siden 2018 har vi haft Mette Frederiksen og hendes »Danmark kan mere«, hvor der skulle indføres et regelstop.
Man kunne kigge til et andet land – til nogle andre – der faktisk er lykkedes med at få det nedbragt.
Hvis man kigger til British Columbia i Canada, besluttede de at gå hårdere til værks.
De besluttede sig for at gå målrettet til værks, ligesom vi også har gjort det med nogle klimamål.
Hvorfor vil man ikke gøre det her, når vi har fejlet gang på gang og faktisk kan se på andre områder og andre steder i verden, at det virker, hvis vi stiller nogle krav til os selv i stedet for at klandre hinanden med det her: Du vil det, og du vil det, og så var der dengang, I gjorde det?
Det her er at holde vælgerne for nar.
Vi står alle sammen og siger, at vi vil afbureaukratiseringen.
Vi skylder dem faktisk også at gennemføre det, synes jeg.
Tak for ordet.